Sadat Suomessa oleilevat turvapaikanhakijat suunnittelevat kokoontuvansa 5. syyskuuta Tornioon ja lähtevänsä sieltä kello 11 kävelemällä rajan yli Ruotsiin, kertoo heidän puhemiehenään toimiva irakilainen turvapaikanhakija Nuor Dawood.

Dawoodin mukaan lähtijät olisivat pääosin irakilaisia, joiden joukossa on myös naisia ja lapsia. Massapaosta on keskusteltu Mass Migration -nimisessä Facebook-ryhmässä, jossa on noin 1 300 jäsentä.

Dawoodin arvio on, että lähtöä suunnittelevat turvapaikanhakijat ovat tosissaan.

He haluavat jättää Suomen, koska eivät toimeenpantujen pakkopalautusten takia tunne olevansa täällä enää turvassa. Lisäksi he katsovat saaneensa Suomessa kylmän ja rasistisen vastaanoton.

Massamigraatiota suunnittelevien turvapaikanhakijoiden toiveissa on saada turvapaikka Ruotsista. Jos se ei onnistu, niin siinä tapauksessa tapahtuma saa luvan toimia protestina Suomen harjoittamaa turvapaikkapolitiikkaa kohtaan.

Jatkuu mainoksen jälkeen Mainos päättyy

Turvapaikanhakijoiden mukaan Suomen hallitus heikensi heidän oikeusturvaansa kesällä 2016, jonka jälkeen Suomen viranomaiset ovat vääristelleet maatietoja, lyhentäneet valitusaikoja ja heikentäneet turvapaikanhakijoiden mahdollisuuksia saada itselleen oikeusapua.

– On uskomattoman epäinhimillistä kohdella tällä tavalla ihmisiä ja erityisesti lapsia, jotka ovat jo tähänastisessa elämässään kärsineet enemmän kuin monet koko elinaikanaan. Tapa, jolla Suomi traumatisoi näitä ihmisiä, on vastuuton ja halveksuttava. Nämä ihmiset elävät pelossa tietämättä, mikä on se päivä, jolloin poliisi koputtaa ovelle, vie säilöön ja poistaa väkisin maasta, Dawood kuvailee.

”Me yritämmepäästä Torniossa rajan yli.” Nuor Dawood Turvapaikanhakija

Dawoodin mukaan Mass Migration -protesti aiotaan viedä läpi Suomen lakeja ja viranomaisohjeita noudattaen.

Hän aikoo tehdä tapahtumasta mielenosoitusilmoituksen poliisille, jotta poliisin ja mielenosoittajien välille ei syntyisi h-hetkellä mitään kitkaa.

– Me yritämme päästä Torniossa rajan yli. Jos viranomaiset ovat meitä siellä vastassa, niin me neuvottelemme heidän kanssaan ja kerromme, että haluamme lähteä Suomesta. Jos poliisi ei päästä meitä rajan yli, niin sitten me peräännymme ja toimimme lakien mukaan, Dawood vakuuttaa.

Nuor Dawood on kielteisen turvapaikkapäätöksen saanut turvapaikanhakija, jonka tapauksen Migri joutuu käsittelemään oikeuden määräyksestä uudelleen.

Dawood korostaa, että hän ei ole Mass Migrationin järjestäjä ja että hän itse ei ole lähdössä Suomesta. Hän vain toimii puhemiehenä turvapaikanhakijoiden sekä viranomaisten ja median välillä.

Dawoodin Facebook-sivulla käydään Mass Migration -suunnitelmasta vilkasta väittelyä, joka paljastaa suomalaisen maahanmuuttokeskustelun monet kasvot.

Jatkuu mainoksen jälkeen Mainos päättyy

Toiset suomalaiset pahoittelevat turvapaikanhakijoiden kohtelua ja ilmoittavat häpeävänsä kotimaansa puolesta. Toiset ovat tulleet sivulle ilkkumaan ja toivottamaan turvapaikanhakijoille turvallista matkaa Ruotsiin.

Osa taas varoittaa turvapaikanhakijoita ryhtymästä koko hankkeeseen, koska vastaanotto tuskin on paljon parempi Ruotsissakaan.